
FYLKESMANNEN I NORDLAND



Saksbehandler og innvalgstelefon

Jørn Karlsen, 75 53 15 96

jorn.karlsen@fm-no.stat.no

Vår dato
Vår referanse 
Vår arkivkode


07.09.01
2001/05542
433.52


Deres dato
Deres referanse


20.08.01  
  

Rode 2 v/Atle Hopstad

Storalm

8255  RØKLAND 

Ny fellingstillatelse på jerv i Saltdal 

Vi viser til søknad av 20.08.01 fra Rode 2 i Saltdal v/Atle Hopstad, om fellingstillatelse på ytterligere en jerv i Evenesdalen i Saltdal. Vi viser også til telefonisk kontakt med Atle Hopstad om dette etter at søknaden ble mottatt.

Vedtak

Fylkesmannen i Nordland gir med dette Rode 2 v/Atle Hopstad  fellingstillatelse på én jerv i Rode 2 i Saltdal. Tillatelsen gjelder fra og med 6. september til og med 

20. september 2001. 

Dette vedtaket ble gitt muntlig til Atle Hopstad 06.09.01.

Bakgrunn

Det er tidligere gitt fellingstillatelse på 1 jerv i det aktuelle området i Evenesdalen m/omegn i Saltdal kommune. Det ble felt en jerv på denne fellingstillatelsen 19. august. Dagen etter ble det søkt om fellingstillatelse på ytterligere 1 jerv i området, med bakgrunn i at det ble observert en jerv i området etter fellingen. Det vises også til store tap av sau i år og i 1999. Etter at søknaden ble mottatt opplyste Fylkesmannen at vi ikke fant grunnlag for å innvilge søknaden da, siden det ikke var nye registrert tap av sau til jerv i området. Vi opplyste videre at vi avventet situasjonen slik at tillatelse kunne bli gitt senere dersom forholdene skulle tilsi det.  

Grunnlaget for avgjørelsen

Fellingstillatelsen er gitt i medhold av Lov om viltet av 29.05.81 og Forskrift av 30.06.00 om forvaltning av bjørn, jerv, ulv og gaupe, jf Direktoratet for naturforvaltnings (DN) brev av 30.05.01 der Fylkesmannen i Nordland er gitt myndighet til å forvalte betinget fellingstillatelse på 2 jerv innen en gitt tidsramme og under gitte vilkår. Vi har nå myndighet til å forvalte én betinget fellingstillatelse.

Fellingstillatelse gis for å forhindre at jerv gjør skade på bufe og tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet. Ved avgjørelsen skal det særlig tas hensyn til: 

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensialet for fremtidige skader

Bakgrunn og begrunnelse

Følgende forhold er vektlagt ved fellingstillatelsen:

Størrelse og sammensetning av jervbestanden

I 2001 har Fylkesmannen registrert 11 sikre og sannsynlige ynglinger av jerv i Nordland. Dette tallmaterialet er ikke endelig bl a ut fra at det er Norsk institutt for naturforskning som til slutt gjør den endelige vurderingen av datagrunnlaget (innen 

1. oktober). Det er registrert en relativ høy avgang av jerv i Nordland siste jaktår. I løpet av lisensjakta 2000/2001 ble det felt 5 jerv av ei kvote på 6 dyr. Én av disse ble felt i Saltdal. Totalt er det registrert en avgang på 9 jerv i løpet av jaktåret 2000/2001. Videre ble det en hannjerv i rode 2 i sommer. Fylkesmannen fikk i dag beskjed om at analysene viste at dette var en 0-åring, dvs at den var født sist vinter.

I følge sentrale retningslinjer skal jerven forvaltes slik at en bl a sikrer en sammenhengende utbredelse på Nordkalotten. Av de 11 registrerte ynglingene er 5 registrert i midtfylket. Bestandsmålet for jerv i denne regionen (region 2) er således oppfylt iht Fylkesmannens utkast til forvaltningsplan. Vi har nemlig satt som mål at det ikke skal være registrert mindre enn 4 ynglinger av jerv i region 2 i det av de fire siste årene med flest registerte ynglinger (evt trender i bestandsutviklingen skal også tillegges vekt).

Fylkesmannen vurderer det slik at felling av én jerv i det aktuelle området ikke vil komme i konflikt med de nevnte bestandsmålsetningene.

Områdets betydning som beitemark

Det er 4 brukere med 922 sau og lam på beite i området med registrerte tap. Fylkesmannen i Nordland anser dette som et viktig beiteområde.

Skadenes omfang og utvikling

[image: image1.wmf]Totalt har Statens naturoppsyn (SNO) registrert 44 sau/lam som tatt av jerv i det aktuelle området i sommer. De første tapene til jerv ble registrert i uke 32. Det ble så felt en jerv i tapsområdet 19. august (figur 1). Rode 2 opplyser at det er et tap på 202 dyr ut fra de dyrene som er sanket til nå. Det har også vært store tap av sau til jerv i området tidligere år. 

Figur 1. Registrerte sau med jerv som antatt/dokumentert skadevolder (svarte firkanter) og felt jerv (kvit sirkel) i rode 2 i Saltdal sommeren 2001.   

Etter at jerven ble felt ble det ikke registrert nye tap til jerv i en periode på to og en halv uke. Deretter ble det funnet 4 døde lam. Disse ble undersøkt av SNO 6. september, og det ble fastslått at de var tatt av jerv de 2-3 siste dagene (figur 2). 

Figur 2. Funn-, evt dødstidspunkt, for sau registret tatt av jerv i rode 2 i Saltdal.

Som det framgår har tapene av sau til jerv vært svært betydelige.  

Forebyggende tiltak

Det har vært iverksatt ekstraordinært tilsyn i området, men brukerne mener at dette ikke har hatt ønsket effekt. Det ble gitt tilsagn om midler til akutt sanking av sau i området 14. august, altså like før jerven ble felt. Brukerne startet å sanke sauene 18. august. Sankingen har tatt en del tid, og brukerne opplyser at det er om lag 117 dyr igjen spredt rundt i området. Rode 2 forventer at det kan gå noen få streifdyr igjen i området til sist i september.  

Konklusjon

På bakgrunn av en vurdering av jervbestanden, områdets betydning som beitemark, skadeomfanget, potensialet for fremtidige skader på sau, samt historikken i området, finner Fylkesmannen det riktig å gi fellingstillatelse på én jerv. Området inngår i lisensområde N2 hvor det foreligger vedtak på at det kan felles 2 dyr fra lisensjaktstart. Dersom det felles jerv på denne tillatelsen, belastes denne kvoten for dette lisensområdet. Ved å gi en fellingstillatelse nå som det fortsatt er sau i området og det er ferske tap, vil en også ha en noe større presisjon mhp å få felt et spesifikt skadevoldende enkeltindivid enn under lisensjakta.   

Fellingstillatelsen gis på følgende vilkår:

1. Fellingstillatelsen gjelder fra og med 6. september til og med 20. september 2001.

2. Tillatt jaktområde er sør for Eveneselva fra tregrensa øverst i Storengdal, vest til Kvanndalsfors, øst for skogsbilvei som slutter i Bleiknesfjellet og i ei rett linje fra slutt skogsbilvei i Bleiknesfjellet til høyde 1401 i Solvågtind, vest i ei rett linje fra Solvågtind til høyde 1623 i Sætertind og fra Sætertind ned til tregrensa i Eveneselva/Storengdalen. Området kan bli justert dersom videre tapsforhold tilsier det.  

3. Fellingslaget oppnevnes av Fylkesmannen i samråd med Saltdal kommune. Det skal kun opprettes ett fellingslag. Alle som deltar i fellingslaget plikter å gjøre seg kjent med dette brevets innhold. Fellingslaget består av:

Kjell Hansen (fellingsleder)
Svein Erik Nilsen

Egil Aronsen


Alf Storjord

Kevin Berg


Ingvald Storjord

Rune Berg


Dagfinn Strøm

Stein Halvorsen


Øystein Ingvaldsen

Hans Hansen 


Knut Yngve Nilsen

Vebjørn Eliassen

Raymond Eliassen

Johs Etterlid


Tom Egil Karlsen

Rolf Monsen

Fellingsleder er ansvarlig for å gjøre dette brevet kjent for fellingslaget, samt å kontrollere at jegerne har oppfylt kravene om avlagt storviltprøve senest i 2000 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne fellingstillatelsen. Dersom personell fra SNO bistår, tar de over fellingslederfunksjonen.

4. Fellingslaget kan disponere inntil kr 10 000,- til dekning av utgifter i forbindelse med jakta. Rapport og regnskap sendes samlet til Fylkesmannen i Nordland v/miljøvernavdelingen innen 30. september 2001.

5. Oppnevnte jegere plikter å utøve jakta på en human og sikkerhetsmessig forsvarlig måte (jf Viltlovens § 19). Den/de som sårer jerv under forsøk på felling i henhold til tillatelsen, plikter å gjøre det en kan for å få avlivet jerven. Vedkommende plikter å forvisse seg om at påskutt dyr er truffet. Dersom pliktig ettersøk første dag er uten resultat, skal lederen for fellingslaget uten opphold underrette Fylkesmannen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte fellingslaget skal uten godtgjørelse, såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.  

6. Ved felling av jerv skal det benyttes våpen og ammunisjon godkjent for storviltjakt. Haglegevær er også tillatt ved jakt på jerv.

7. Eventuell felling skal omgående meldes til Fylkesmannen. Meldingen skal inneholde opplysninger om tid og sted for fellingen. Fellingsstedet skal kunne påvises dersom Fylkesmannen krever det. Hos Fylkesmannen kan det på dagtid gis beskjed på telefon 75 53 15 80 og etter arbeidstid på mobil 948 11 746.

8. Jerv som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra DN. Uttak av innvoller og flåing av jerv må ikke skje. Felt jerv skal så raskt som mulig bringes til NINA, Tungasletta 2, 7485 Trondheim. Kontaktperson er Frode Holmstrøm.

9. Dersom det er ønskelig å bruke løs hund i forbindelse med jakta, har DN gitt dispensasjon etter viltlovens § 52, siste ledd. Fellingsleder må da også innhente nødvendige tillatelser etter bufeloven og reindriftsloven.

10. All jakt stanses ved fellingstillatelsens utløp, eller hvis Fylkesmannen av andre årsaker finner å måtte stoppe jakta.

11. Evt felt jerv vil belastes på fellingskvoten for lisensområde N2.

Saksopplysninger

Dette vedtaket blir ikke kunngjort utover utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Molovn 10, 8002 Bodø. 

Med hilsen

Tore Vatne (e.f.)

seksjonsleder 








Jørn Karlsen










rovviltkonsulent 

Vedlegg:

Klageskjema

Kopi u/vedlegg:

Direktoratet for naturforvaltning 



Jervnemnda for Nord-Norge samt Nord-Trøndelag v/leder

Fylkesmannen i Nord-Trøndelag

Fylkesmannen i Finnmark


Fylkesmannen i Troms

Saltdal kommune

Lensmannen i Saltdal




Kontaktutvalget for rovviltsaker i Nordland (etter liste)

Statskog, avd Salten 

Statens naturoppsyn
Jerv felt 19. aug Sanking startet 18. aug

Funn- evt dødsdato for sau registrert med jerv som antatt/dokumentert skadevolder

